ვავა
ვავა, ნამდვილი სახელი ედვალდუ იზიდიუ ნეტუ (პორტ. Edvaldo Izídio Neto; დ. 12 ნოემბერი, 1934, რესიფი — გ. 19 იანვარი, 2002, რიო-დე-ჟანეირო) — ბრაზილიელი ფეხბურთელი, რომელიც თავისი თაობის ერთ-ერთ საუკეთესო თავდამსხმელად მიიჩნევა. ბრაზილიური ფეხბურთის მუზეუმის დიდების დარბაზის წევრი. ბრაზილიის ეროვნულ ნაკრებში ითამაშა 20-ჯერ და 15 გოლი გაიტანა. ნაკრების შემადგენლობაში მოიპოვა მსოფლიო ჩემპიონის ტიტული 1958 და 1962 წლებში; 1962 წლის მუნდიალზე 4 გოლი გაიტანა და ექვს საუკეთესო ბომბარდირს შორის მოხვდა. ვავა ერთ-ერთია ოთხ ფეხბურთელს შორის, რომელთაც მსოფლიო ჩემპიონატის ორ ფინალში აქვთ გოლი გატანილი (დანარჩენები არიან: პელე, პაულ ბრაიტნერი და ზინედინ ზიდანი).